पणजीः सांखळेचें कोंकणी सेवा केंद्र हे संस्थेन संवसारीक कोंकणी दीस मनयलो. ह्या निमतान घडोवन हाडिल्ल्या दबाज्यांत संस्थेचे उदेंतो अध्यक्ष राजन शेट्ये हांणी आपल्या येवकाराच्या उलोवपांत नवी वावुरपी समिती चडांत चड आनी दर्जेदार कोंकणी कार्यावळी करतली म्हणपाचें उतर दिलें. कोंकणी मोग्यांनी तांकां जमता तशें संस्थेक अर्थीक मजत करची अशें आवाहन शेट्ये हांणी केलें.
 मुखेल उलोवप डॉ. प्रकाश वजरीकार हांणी आपल्या उलोवपांत कोंकणीचो म्हापुरूस शणै गोंयबाब हांचे जिवीत आनी तांचो वावर हांचेर उजवाड घालपी प्रभावशील भाशण केलें. कोंकणी चळवळ ही सर्वसमावेशक आसची हें आपलें मनोगत ह्या वेळार डॉ. वजरीकार हांणी उक्तायलें.
 मुखेल सोयरे प्रवीण ब्लॅगन हांणी आपल्या उलोवपांत सेगीत 38 वर्सां सातत्यान कोंकणी आवयची सेवा करपी कोंकणी सेवा केंद्र हे संस्थेची तुस्त तोखणाय केली. तांणी म्हणलें, संस्थेच्या वांगड्यां मदीं मतभेद आसल्यार जातात पूण मनभेद आसचे न्हय. ह्या सुवाळ्याक आदली अध्यक्ष सिद्धी प्रभू पोरोब हांणी केंद्राचो दस्तावेज मुखेल सोयऱ्यांचे हस्तुकीं नवे अध्यक्ष राजन शेट्ये हांचे सुवादीन केलो.
 ह्या दबाज्यांत कोंकणीचे एक नामनेचे फुडारी तशेंच भारतीय साहित्य अकादमेचे वांगडी डॉ. पूर्णानंद च्यारी हांचें उलोवप जालें. डॉ. च्यारी हांणी कोंकणी नाटक संगीत अकादेमी जावपाची गरज आनी तिचे म्हत्व समेस्तांक पटोवन दिलें. 16 एप्रील दिसा जावपी कोंकणी संगीत नाटक अकादेमीच्या उक्तावण सुवाळ्याक सगल्यांक आमंत्रण दिलें.
 सुरवेक परिधी वेरेंकार आनी अरिदमान शर्मा ह्या भुरग्यांनी वेदी वेल्या मानेस्तांक फुलां भेटयलीं. संस्थेचे सचीव प्रा. रघुदास तारी हांणी सोयऱ्यांची वळख करून दिली. अंजली हळर्णकार हांणी उपकाराचें उलोवप केलें.
 पुराय कार्यावळीचें सुत्रसंचालन प्रा. अनील वेर्णेंकार हांणी केलें. सुवाळ्याची सांगता राष्ट्रगितान जाली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 